section_heading: 1987. – 1988.
paragraph_text: U kolovozu 1987. britanska televizija ITV spremala je emisiju "Love Me Tender" posvećenu Elvisu Presleyu povodom desete obljetnice njegove smrti. ITV je ponudio Pet Shop Boysima da obrade njima najdražu Elvisovu pjesmu. Uz Pet Shop Boyse bili su pozvani i Boy George, Meat Loaf i drugi. Boysi su izabrali pjesme "Always on My Mind" i "Baby Let's Play House", da bi na kraju obradili samo prvu. Pjesma je bila izvrsno primljena i Pet Shop Boysi su se odlučili izdati je kao singl. Krajem godine vodila se velika borba između te pjesme i pjesme "Fairytale of New York" irskog folk benda The Pogues za prestižnu titulu britanskog božićnog broja 1. "Always on My Mind" je ipak završila na božićnom broju 1, a borba između te dvije pjesme postala je jedna od najpoznatijih u povijesti britanske božićne ljestvice. Prije toga, u rujnu 1987. godine Pet Shop Boysi su izdali svoj drugi studijski album, Actually, koji je prodan u platinastoj nakladi i koji je već do svog izlaska imao dva uspješna singla, spomenute "What Have I Done to Deserve This?" i "It's a Sin".